b'\n_START_ARTICLE_\nYdinvastuu\n_START_PARAGRAPH_\nYdinvastuulla tarkoitetaan ydinlaitoksen haltijan vastuuta sivulliselle aiheutuneesta vahingosta. Suomessa sijaitsevan ydinlaitoksen haltijalla eli ydinvoimayhti\xc3\xb6ll\xc3\xa4 on rajoittamaton vastuu Suomessa aiheutuneesta vahingosta. Rajoittamaton vastuu on ollut voimassa vuodesta 2012 alkaen. Laitoksen haltijan on otettava vakuutus, joka kattaa vahingot 700 miljoonaan euroon asti._NEWLINE_Ydinvahingoissa vahinkojen mahdollinen suuruus edellytt\xc3\xa4\xc3\xa4, ett\xc3\xa4 niiden varalle on luotu kattava kansainv\xc3\xa4linen korvausj\xc3\xa4rjestelm\xc3\xa4. Suomi on mukana j\xc3\xa4rjestelm\xc3\xa4ss\xc3\xa4 ns. Pariisin yleissopimuksessa (ks. ydinvahinkojen korvausj\xc3\xa4rjestelm\xc3\xa4st\xc3\xa4, Pauli St\xc3\xa5hlberg, Ydinvastuusta, Vammala 1993.)_NEWLINE_Voimassa olevan ydinvastuulain 12 \xc2\xa7 vapauttaa voimayhti\xc3\xb6n vastuusta, jos vahinko on johtunut "ep\xc3\xa4tavallista laatua olevasta luonnonmullistuksesta". Eduskunta on hyv\xc3\xa4ksynyt vuonna 2005 lakimuutoksen, jolla poistetaan t\xc3\xa4m\xc3\xa4 vastuuvapaus luonnonmullistuksissa. Lakimuutos tulee kuitenkin voimaan vasta, kun kansainv\xc3\xa4linen ns. Pariisin sopimus vahingonkorvausvastuusta tulee voimaan, eli sitten kun riitt\xc3\xa4v\xc3\xa4 m\xc3\xa4\xc3\xa4r\xc3\xa4 maita on ratifioinut sopimuksen._NEWLINE_Jos Suomessa tapahtuva ydinonnettomuus aiheuttaa vahinkoa Suomen ulkopuolella, niin voimayhti\xc3\xb6n vastuun enimm\xc3\xa4ism\xc3\xa4\xc3\xa4r\xc3\xa4 on noin 700 miljoonaa euroa. Suomi on liittynyt kansainv\xc3\xa4lisiin sopimuksiin, joiden nojalla sopimusvaltiot korvaavat vahinkoja lis\xc3\xa4ksi enint\xc3\xa4\xc3\xa4n 146 miljoonan euron edest\xc3\xa4._NEWLINE_Mik\xc3\xa4li ydinonnettomuus tapahtuu ulkomailla, suomalaiset vahingonk\xc3\xa4rsij\xc3\xa4t voivat saada korvauksia, jos laitos sijaitsee valtiossa, joka on liittynyt kansainv\xc3\xa4lisiin sopimuksiin. N\xc3\xa4it\xc3\xa4 valtioita ovat Suomen lis\xc3\xa4ksi Ruotsi, Norja, Tanska, Hollanti, Iso-Britannia, Belgia, Ranska, Saksa, Espanja, Portugali, Italia, Kreikka, Turkki, Slovenia, Bulgaria, Kamerun, Chile, Kroatia, T\xc5\xa1ekin Tasavalta, Egypti, Viro, Latvia, Liettua, Unkari, Puola, Romania, Slovakia, Ukraina sek\xc3\xa4 St.Vincent ja Grenadiinit.'